Papersnake/gushiwen huggingface dataset:
自城冈策马至平远
郭之奇（明代）

冬山何有，松何郁连。山深见松，松深见烟。白云此中出入，以接沧浪之天。

繇来樵牧牛羊地，不疑征人策马此中还。征人策马此中还，手折松枝挂马鞯。

溪壑崩奔危马足，树石陵临侧马肩。念马任劳为我逸，不忍恣心促辔鞭。

朝发城冈之窈谷，午发吉潭之冷渊。自朝自午，乡关乃前。

拭目分关之水，潈流倒射何溅溅。心亦不能居其后，身亦不能居其前。

尚忆去冬征魂此地悬，自春夏秋又一年。无心万木多黄落，惟有山松日静坚。

无心万木难记忆，惟有山松岁寒待客旋。叹息寒松此岁色，吾今乃知千载其亦然。
落花
释元肇（宋代）

万紫及千红，枝头一饷空。多因伤夜雨，曾不怨春风。

片片随流去，纷纷夕照中。自开还自落，只与去年同。
苍梧旅次柬王明卿时余将有灵渠之游 其二
岑徵（明代）

回风动地起，漓水洪波扬。鱼鳖暴鬐介，蛟龙隐文章。

丈夫各有行，弭节息蛮乡。此乡接鄢郢，九疑郁相望。

陈词就重华，与子济沅湘。沅湘深不测，欲济川无梁。

踟蹰久延伫，慷慨绝中肠。
呈王济川
吴则礼（宋代）

鹁鸪争鸣燕方乳，飞絮忽来萦短尘。
眼底桃花且向人，薄暮东风卷红雨。
江南春尽水如天，谁呼艇子石城边。
急觞到手聊一噱，识字须悲有投阁。
武丘寺
释兴肇（宋代）

高僧危阁侵云际，尽日披襟濯好风。
极目长川人不见，万株烟树接遥空。
送戴太博
杜司直（宋代）

昨者题舆政未成，邻封骑竹已欢迎。
翱翔忽看天边举，天去从欢境上争。
玉笥江山应改色，青原风月未忘情。
两邦父老休啼哭，总在甘棠荫里行。
宿钱塘安济亭观潮
苏舜钦（宋代）

支肘听潮声，喧豗久未停。随风过渔浦，伴月出沧溟。

鳅穴浚时满，胥神果有灵。连天卷云雾，彻晓下雷霆。

舍楫游心倦，凭阑醉魄醒。谁穷造物意，拟访郦元经。
芗林五十咏·三老亭
杨万里（宋代）

双树有古色，一几非今样。
秪言此老亡，月夜闻屐响。
宝乘寺次何天衢韵
张弼（明代）

使节驻犹川，僧房借一眠。乡心苍海外，诗思白鸥前。

山耸森如戟，溪流直似弦。嗟予逐尘鞅，那得此留连。
复寄燕京道友
丘处机（宋代）

十年兵火万民愁，千万中无一二留。去岁幸逢慈诏下，今春须合冒寒游。

不辞岭北三千里，仍念山东二百州。穷急漏诛残喘在，早教身命得消忧。
中路寄喻凫先辈
方干（唐代）

求名如未遂，白首亦难归。送我尊前酒，典君身上衣。

寒芜随楚尽，落叶渡淮稀。莫叹干时晚，前心岂便非。
德宗神武孝文皇帝挽歌词三首 其二
权德舆（唐代）

梯航来万国，玉帛庆三朝。湛露恩方浃，薰风曲正调。

晏车悲卤簿，广乐遏箫韶。最怆号弓处，龙髯上紫霄。
送吉校书东归
司空曙（唐代）

少年芸阁吏，罢直暂归休。独与亲知别，行逢江海秋。

听猿看楚岫，随雁到吴洲。处处园林好，何人待子猷。
看风穴语偶然有感
林希逸（宋代）

一点关心道即非，到关心处又谁知。渠宗为此犹垂涕，益信傍人不是痴。
如梦令·月似二年前好
张翥（元代）

月似二年前好。人比二年前老。今夕又鲸川，但欠酒杯倾倒。闻道。闻道。三径渐荒秋草。
樱桃
杨亿（宋代）

离宫时荐罢，乐府艳歌新。石髓凝秦洞，珠胎剖汉津。

三桃聊并列，百果独先春。清籞来君赐，雕盘助席珍。

甘馀应受和，圆极岂能神。楚客便羊酪，归期负紫莼。
瀑布
李纲（宋代）

我昔游太华，矫首望仙掌。瀑布如悬河，斗落五千丈。

空濛雨雹飞，澒洞岩壑响。及观庐山瀑，未觉快清赏。

飞泉出山腰，半派隐层嶂。沈吟谪仙词，其或过所奖。

传闻山之巅，峰岫列屏障。银河落九天，喷薄殊异状。

倒挂三石梁，无乃在此上。逝将随羽人，裹足一同往。

怀哉不可得，空积青霞想。
送吴少篯兄弟南旋二首 其一
何栻（清代）

君家好兄弟，同我客长安。意气各年少，笑谈常夜阑。

但逢花窟暖，不放酒杯乾。三日必相见，别离方觉难。
次韵竹窗兄委顺斋
陈著（宋代）

知君委顺是心铭，揭以名斋岂浪名。
夜兔晨乌真似梦，秋虫春鸟不关情。
人生未死终归困，天道从来不益盈。
我亦当今知命者，请于此处话平生。
题山寺扉
王安石（宋代）

口衔天宪手持钧，已是龙墀第一人。
回首三千大千界，此身犹是一微尘。
舟中 其二
庄昶（明代）

百年高兴未全平，在处风流在处情。老梦到家还万里，小诗欹枕欲三更。

诏承君命羞吾驾，驿送官船愧客程。曙色满河船尽发，隔波天映海霞明。
有感 其四
钟芳（明代）

巨阙号利器，决痈不如锥。骅骝天下骏，捕鼠不如狸。

梅为南昌尉，庙器委涂泥。琬非百里材，骥足遭系维。

峨峨白玉堂，矫矫青冥姿。飏光照下土，乘时戾天飞。

荣耀世所贵，赋分焉能齐。野老寂无语，不羡亦不訾。

鼓铸共钧轴，讴歌乐清时。悠悠穹壤间，尔我奚分为。
题澹山岩
李公彦（宋代）

地灵欲借一握天，神剜鬼划无留坚。欻然豃豁空而圆，阳乌飞景光自穿。

古藤绕石翠欲牵，石果垂结纷如拳。中有岩宝吐细泉，六月客坐寒入肩。

昔闻修蟒何蜿蜒，诛茅判木不敢前。谁令结此殊胜缘，化作宝坊可栖禅。

我非贵客来尘軿，训狐挟狡声亦先。飞上岩前枯树颠，唤起山丁夜不眠。

涪翁有笔大如椽，七字要与山俱传。续貂顾我不著便，千古一笑夔怜蚿。
偈颂八十五首
释妙伦（宋代）

将军令下闪旌旗，胡骑纷纷顿失威。
纵有突然骁骤者，不知身已陷重围。
和冯倅投赠韵二首
杨万里（宋代）

茧纸松煤细作行，两诗字字可珍藏。
书生伎俩成何事？只传虚名万古香。
宿龙井庵与博峰师夜话师欲留予住弥勒阁
成鹫（清代）

难得高僧对茗谈，石林不惜此重探。火分破灶烟犹湿，泉入斋厨味转甘。

到处泥牛随分纳，他年木佛许同参。夜堂莫讶无言说，月满长空水满潭。
杨柳枝
薛师石（宋代）

门前杨柳君莫折，长於折处生两枝。
两枝难作一枝合，一心分作两心时。
山园杂赋
陆游（宋代）

初夏未觉暑，微阴殊胜晴。
藤冠称新沐，蓴菜解余酲。
偶据盘陀坐，还扶楖栗行。
平生志勋业，今日一毫轻。
江城梅花引 其一 辛巳洪都上元
刘辰翁（宋代）

几年城中无看灯。夜三更。月空明。野庙残梅，村鼓自春声。

长笑儿童忙踏舞，何曾见，宣德棚，不夜城。

去年今年又伤心。去年晴。去年曾。不似今年，闲坐处、却不曾行。

忆去年人、弹烛泪纵横。想见西窗窗下月，窗下月，是无情，是有情。
闻天公病
释函可（明代）

下堂犹有虑，出塞念偏深。不是子臣泪，全然父母心。

或者风方劲，安能别有侵。加飧凭努力，春至候佳音。
读史述 其四 屈平
魏学洢（明代）

洛阳隽年少，投文吊沅湘。悯累堙郁志，讯累远自藏。

谣诼虽蔽明，美人安可忘。苟能历九州，故都可徜徉。

嘿嘿不忍去，抱此九回肠。骚人恨无限，千载为悲伤。
酬乐天馀思不尽加为六韵之作
元稹（唐代）

律吕同声我尔身，文章君是一伶伦。众推贾谊为才子，

帝喜相伶作侍臣。次韵千言曾报答，直词三道共经纶。

元诗驳杂真难辨，白朴流传用转新。蔡女图书虽在口，

于公门户岂生尘。商瞿未老犹希冀，莫把籝金便付人。
五月四日贺杨秘书知吉州五十韵
项安世（宋代）

自识杨夫子，于今十二年。
甲辰来右淛，丁未向西川。
逆旅初闻誉，抠衣亟致虔。
未能情款款，已觉志拳拳。
不谓攀天箐，仍逢泛水莲。
兹为元礼御，始执晏平鞭。
远客心危甚，仁人教谒焉。
精能嘉旧作，虚滥鄙新妍。
赠送时三复，经行虑十全。
趍隅残腊月，判袂暮春天。
度夏留巴国，开秋迓蜀船。
追锋承诏急，系缆为情牵。
漕席尊同右，辕门谒并先。
高登诸葛庙，郎咏少陵篇。
岁月催行李，云霄入峻躔。
侧聆参帝牒，俄见贰州权。
进退朝绅竦，恩威俗珥悛。
我分湘麓教，公返汝溪廛。
城郭当来往，书题审食眠。
误恩叨给札，假道惬登筵。
竟日留输写，忧时共涕涟。
岁丁昭奋纪，律值夹姑旋。
谬上鳌扉对，惭充玉府仙。
争惊寒暑变，遐想鬓毛迁。
吉语闻收召，枢筹赖绎编。
遂酬平昔愿，信有切磋缘。
崇礼明真学，修辞戒妄编。
河东来属尔，阳翟去翩然。
世道重开辟，皇情极聘筵。
复来嗟黾勉，同直幸缠绵。
有得皆令饫，逢疑必为蠲。
性情深灌埴，言行密裁朘。
指点吟哦字，铺陈献纳笺。
得师今以始，尚友昔无前。
贤念怀符竹，愚悰慕菽饘。
清班难共恋，良悟迫俱捐。
骐骥先辞枥，驽骀续跨鞯。
离群悲欲割，示训语期镌。
王宋摛文备，曾苏草奏便。
意精言凿凿，事析理平平。
养气归深厚，持身趣重坚。
吕公贤赞确，仲子戒辞专。
永寘盘盂里，终怀杖屦边。
此州多白粲，故部即青毡。
畏爱群心治，纲条众目联。
弛张元有见，宽猛冀无偏。
郡有青原老，人如绿野贤。
年高能著述，身健早林泉。
故事堪频扣，成书为远传。
西江足鱼雁，秋浦正相连。
病中忆东明圆明空上人
黎贞（明代）

老师久病脚，贱子长病心。两地各伏枕，何时得相寻。

扶筇犹踯躅，捧腹常呻吟。葛藤谁共话，竹叶谁共斟。

缅思少壮日，汗漫何可禁。其如忽衰谢，百事转交侵。

沈绵在床缛，亲朋若商参。有如笼中鸟，不得栖上林。

何当复强健，清欢尽馀音。为公歌此曲，感古仍慨今。
乞猫二首 其二
曾几（宋代）

江茗吴盐雪不如，更令女手缀红𢄼。小诗却欠涪翁句，为问衔蝉聘得无。
送吕山人往邯郸谒吕祖祠
杨巍（明代）

我读枕中记，已厌邯郸尘。君去访灵迹，复临漳水滨。

漳水西来几百里，长途日晚红尘起。行人只解问黄梁，不悟卢生今亦死。

旧日丛台今若何，沧海桑田变已多。名利驰驱人易老，白头犹向祠前过。

祠内真君是阿祖，清宵应得梦中语。落落区寰吾与汝，终南太白在何处。

玄关消息肯相传，与君去去学长年。
月下作
陆游（宋代）

畏暑不巾袜，步月榰短筇，瘦身发鬅鬙，顾影如孤松。
径幽萤阖开，池涨鱼噞喁。
飞泉穿北垣，珠玉相撞舂。
东湖更奇绝，百亩银初熔，但能抱琴往，绝恨欠鹤从。
重露倾荷盘，微风堕芙蓉。
欢言美清夜，缥渺吹疏钟。
空中飞僊人，粲然冰雪容，笑我老尘世，不记瑶台逢。
用谢艮斋韵题欧阳长老墨梅
袁说友（宋代）

误墨虽藏白，飞埃欲敛昏。
谁将草玄手，着意写前村。
师安抚生日
晁公溯（宋代）

鼻祖始谋远，承家积庆长。
青霜元不坠，玉树久逾芳。
气验三嵎秀，祥占五世昌。
向来蜀父老，久忆汉文章。
试问风骚将，谁登翰墨场。
浮云玉垒变，秋草墨池荒。
大雅沦金石，斯文厌秕糠。
九成方命舜，三变必兴唐。
东壁初观象，南箕果降光。
终当荐清庙，始验山崑冈。
世喜韶音在，人皆肉味忘。
遥闻望帝国，重立郑公乡。
议论看前辈，春秋守素王。
谈经追服杜，下笔逼班扬。
价重连城璧，功高治水航。
词源倾滟澦，才刃剧干将。
思涌辞穿月，文成字挟霜。
高明齐日观，豪健敌风樯。
不但垂金薤，方期兆玉璜。
径宜排稷下，不用奏阿房。
退草三千牍，深窥数仞墙。
多闻正科斗，博识辨商羊。
乡党尊王烈，交游说郑庄。
弦歌化邹鲁，文物见成康。
壮岁观周乐，昭时笑楚狂。
风尘天下辙，日月魏月梁。
星列桥门外，霜寒璧水傍。
应书随汉传，鼓箧上虞庠。
大策先多士，高谈兀老苍。
诸儒甘折角，宗伯许升堂。
擢秀联龙虎，凌霄翳凤凰。
西黉聊偃息，北海暂徊翔。
绛帐师儒室，青衿弟子行。
至音消郑卫，俗学起膏肓。
德业方天纵，才名故日彰。
筑岩宜梦说，负鼎可干汤。
宪古兴华旦，蒐儒列奉常。
鲁宫传礼乐，赵铎应宫商。
金纳诸侯酎，郊崇上帝觞。
朝仪修草具，庙乐纪芝房。
方刺封中制，将方岱岳祊。
守邦严典礼，范俗正堤防。
恩赐尚书舄，班齐骑省郎。
明光联执戟，建礼入含香。
鸣下趋文陛，垂绅拱御床。
天临豸冠动，风凛兽樽凉。
禁省吟红药，朝廷少皂囊。
忧时惟贾傅，疾恶甚张纲。
伏阁曾留谏，埋轮讵畏强。
忠言深慷慨，直气欻飞扬。
屡乞开宣室，常思请尚方。
马皆贪立仗，凤独见朝阳。
直道难容黯，群臣惜渡湘。
虚心忘宠辱，知命信行藏。
徼道森长乐，周庐肃未央。
赘衣重入侍，交戟俨开张。
地有长城固，时无宝瑟僵。
鸣銮思禹穴，飞旆入雷塘。
仗狩崆峒远，旌垂少海黄。
方资清宿卫，乃遽释轩裳。
负郭俄回驾，专城再耀铓。
化移江北枳，讼决召南棠。
已去浮江虎，潜躯避境蝗。
使车更刺举，夷路看腾骧。
未即归前席。还闻出护羌。
不通五尺道，坐富十年粮。
念昔东南帝，多兴楚越疆。
聚星占晋国，厌气走秦皇。
往者何劳继，今王未旺易量。
布书垂象魏，仄席在岩廊。
大业虽中偾，神谋正外攘。
会须擒颉利，方拟殄烧当。
宇宙依秦树，山河接汶篁。
再令宫禁肃，必赖股肱良。
岂久留乘塞，行看入奉璋。
无安都护府，亟趣舍人装。
有客弹长铗，终年窃太仓。
乘龙安敢望，飞凤果为祥。
贪禄难投帻，登堂阻奉觞。
遥期千岁寿，坐见海生桑。
禁中庭树
杨亿（宋代）

直干依金闼，繁阴覆绮楹。累珠晨露重，嘒管夜蝉清。

霜桂丹丘路，星榆北斗城。岁寒徒自许，蜀柳笑孤贞。
王元宾之子经纡道过我晋康临行赠别
曾丰（宋代）

乃翁于我松梅竹，之子于翁芝兰玉。
薰薰蔼蔼仁义容，便便坦坦诗书腹。
向来相访鲁东家，今来相访洛南涯。
饱参禅觉一宿别，精进射功三年差。
家传自许已跨灶，庭对相期毋媚奥。
马蹄历块且徐行，鹏背负天终远到。
题家藏灵飞经真迹
翁同和（清代）

狐鸣篝火眩妖符，巨石风刀事有无。敢遣过江衣褶在，烽烟澒洞满皇都。
磻叟书云牡丹酴醾已尽胡不归
朱槔（宋代）

客次惊衰白，归期先牡丹。
空枝兼病力，啼鸟问愁端。
平日和相忆，东风忍不看。
冰容亦零落，唯是有春寒。
送瓯宁大尹章文郁复任
杨荣（明代）

吾乡风土冠七闽，建瓯二邑相比邻。清和之风此融结，山水秀异民心淳。

风淳俗朴无乖戾，从古迄今称易治。况当圣世仁化行，令长人人尽良吏。

章君自是钱唐彦，早入成均与髦选。骥足高腾迥出群，牛刀小试初为县。

治成绰有昔贤风，人方卓茂与鲁恭。晨霜翳盖躬行学，春雨乘车出劝农。

六载守官如一日，蔼然仁惠声洋溢。来朝仍著尚方履，课最重书考功笔。

关树生凉宿雨晴，还辞北阙向南行。雨露浓沾双袖湿，江风遥送一帆轻。

邑中耆老相望久，有待来临如父母。长途风景秋正佳，马上看山莫回首。

我皇注意在爱民，守令于今务得人。勉旃终始树嘉政，褒命行看下紫宸。
移官越中初返家园奉答伯兄虞山见寄
皇甫汸（明代）

薄游逗京邑，独往眷长林。始奉越乡役，因惬故山寻。

旷兹二载越，良晤展斯今。谁谓百里间，犹自邈徽音。

未结丘中赏，先枉池上吟。睇燕悲稍戢，怀荆嘅以深。

花源回俗辙，萝径断尘簪。且驻稽东驾，云扉期此心。
早春赠军事薛判官
杜牧（唐代）

雪后新正半，春来四刻长。晴梅朱粉艳，嫩水碧罗光。

弦管开双调，花钿坐两行。唯君莫惜醉，认取少年场。
赠刁十八自蜀还乡昔与此君别于福唐
刘敞（宋代）

瘴海三年别，巴山万里迷。相逢忻邂逅，即事恨睽携。

梦减清江外，愁宽太白西。知君偃乡墅，已忘子规啼。
程之徒
李正民（宋代）

堂堂王夫子，实为乡曲英。十年游太学，冬雪而秋萤。

南宫掇异等，四海驰俊声。未展霄汉志，忧患遽所丁。

自言程之徒，高论何峥嵘。彬彬媚学子，鼓箧称诸生。

何必骛时文，但贵存其诚。道义苟内充，爵禄必尔缨。

吾师昔如斯，草泽膺弓旌。劝讲迩英阁，探颐多研精。

祝李乐其说，谈辨惟纵横。仲子颇守常，归来自穷经。

一日贤诏下，折桂何芳馨。先生遂荐之，横经阖闾城。

又欲荐祝子，可方古岩耕。宜从布衣起，知足平搀抢。

贵公问其人，科举颇所更。答言彼材豪，不肯循度程。

贵公闻之笑，何以取官荣。推毂既未效，鼓枻归洞庭。

先生跻禁从，仲子亦飞腾。召对趋九陛，一言帝心倾。

亟命迁京秩，训词人所惊。庶可共学者，品题自师评。

李子独不偶，沿流出舒荆。游谒公卿间，落寞无所成。

迩来贫且病，屏迹居四明。自言已膏肓，无以保性灵。

我嗟师友义，此道久凋零。寄言后学者，中庸当力行。
题竹西小隐
胡奎（元代）

拔剑王郎歌莫哀，竹西今见画图开。好寻东阁题诗去，更约平山载酒来。

何处玉箫遗曲谱，谁家红药有池台。十年一觉扬州梦，头白惭无杜牧才。
孔剑锋种种幻术而尤精推数学能道人心上事历历不爽若有鬼神通之书此问之二首 其一
王弘诲（明代）

纷纷幻术解人颐，游意神通更出奇。我有三心寻不得，问君何处可前知。
颂古三十一首
释如本（宋代）

西来祖意问如何，柏树庭前指似他。
射虎不真徒没羽，至今天下有譊讹。
寄夫在岢岚
董少玉（明代）

流落客边州，刀环在马头。
莫怜杨柳色，管取只封侯。
题唐元徵乃兄渔唱晚晴册 其四
袁宗道（明代）

鱼艇宿檐前，酒旗飘屋后。沽酒复买鱼，对花倾几斗。
潇洒
王冕（元代）

渐觉离乡远，宁知出处迂。
风流看队马，潇洒入双鱼。
谁解辞千乘，无人说二疏。
老吾情不怯，漫读古人书。
柳梢青 以上一百零三首，见石莲庵汇刻遗山
元好问（金朝）

玉嫩红娇。□花如月，斜袅金翘。楚女腰肢，小乔风韵，难比妖娆。当年约住蓝桥。便回首仙凡路遥。一曲清歌，千钟美酒，同庆生朝。以南塘本及罗振玉殷礼在斯堂丛书本校订。案遗山先生新乐府五卷本卷五，尚有诉衷情秋风吹绽一首，望仙门玉壶清漏一首，蝶恋花紫菊初生一首，少年游芙蓉花发一首，蝶恋花一霎秋风一首，诉衷情海棠珠缀一首，玉楼春紫薇朱槿一首，并晏殊词朝措年年金蕊一首，千秋岁塞垣秋早一首，并辛弃疾词。又卷一尚有声声慢林间鸡犬一首，卷三尚有惜份飞人见何郎一首，乌夜啼花中闲远风流一首，卷五尚有鹧鸪天著意寻春一首，淡淡青灯一首，朝中措春闺寂寂一首，并已见强村丛书遗山乐府三卷本。又石莲庵本后，附遗山先生新乐府补遗十八首，其中除小圣乐绿叶阴浓一首为北曲外，共余十七首并已见强村丛书遗山先生乐府三卷本。南塘本后亦有补遗六首，除小圣乐绿叶阴浓一首为北曲外，其余五首亦并见三卷本。
过沙坑留遗余子任
韩淲（宋代）

约我沙坑外，南豅共说诗。山林已黄叶，篱菊尚青枝。

良晤真难事，相期若旧知。翩翩乘果下，想像入城时。
过阴山和人韵 其三
耶律楚材（元代）

八月阴山雪满沙，清光凝目眩生花。插天绝壁喷晴月，擎海层峦吸翠霞。

松桧丛中疏畎亩，藤萝深处有人家。横空千里雄西域，江左名山不足誇。
寿宁节祝圣寿
王禹偁（宋代）

帝德由来动百神，年年圣节绝纤尘。
万家喜气生和气，冬日翻疑一日春。
花朝曲 其八
李良柱（明代）

紫陌啼莺穿弱柳，玉河流水带残冰。飞花尽逐游人散，衣马轻肥自五陵。
华藏雨望
黄蛟起（清代）

烟雨迷离处，长天蔽复开。乍惊千树失，陡挟一峰来。

秋老江枫健，风寒塞雁哀。莲花最高顶，龙带湿云回。
谢送圆照和尚法衣
释可湘（宋代）

迦叶师兄守底衣，四边将见逐云飞。
雪峰知是吾家物，合掌低头捧取归。
句 其三
谢逸（宋代）

山寒石发瘦，水落溪毛彫。
送张洞推官赴永兴经略司
欧阳修（宋代）

自古天下事，及时难必成。
为谋於未然，聪者或莫听。
患至而後图，智者有不能。
未远前日悔，可为来者铭。
熙熙彼西人，老死织与耕。
狂羝一朝叛，烽火四面惊。
用兵五六年，首恶竟逃刑。
仰赖天子圣，乾坤量包并。
苗顽不率德，舜羽舞于庭。
谓此虽异类，有生亦含情。
藩篱被触突，譬若豨与◇。
驯扰以刍豢，可呼随指令。
称藩效臣职，冠带复人形。
四海得休息，疮痍肉新生。
敢问前孰失，恃安而弛兵。
酒肴为善将，循默乃名卿。
虑患谓生事，高谈笑难行。
一方兵遽起，愚智共营营。
上烦天子仁，旰食忧吾氓。
谋议及台皁，幽栖访岩扃。
小利不足为，涓流助沧溟。
大功难速就，仓卒始改更。
徒自益纷扰，何由集功名。
乃知深远画，施设在安平。
今也实其时，监前岂非明。
严严经略府，◇俎集豪英。
千营饱而嬉，万马牧在垧。
相公黄合老，与国为长城。
张子美而秀，文章博群经。
从军古云乐，知己士所荣。
感激报恩义，当来请长缨。
再赠
姚勉（宋代）

黄金在手亦能挥，争奈无钱自忍饥。
未得酬君钱百万，且先持此一篇诗。
暮春雨中柬阿字澹归两禅师 其二
杨晋（明代）

火宅回看好自狂，谁云作戏是逢场。坐中有识春归去，何事流莺带雨忙。
心铭
法融禅师（唐代）

心性不生，何须知见。本无一法，谁论熏炼。往返无端，追寻不见。
一切莫作，明寂自现。前际如空，知处迷宗。分明照境，随照冥蒙。
一心有滞，诸法不通。去来自尔，胡假推穷。生无生相，生照一同。
欲得心净，无心用功。纵横无照，最为微妙。知法无知，无知知要。
将心守静，犹未离病。生死忘怀，即是本性。至理无诠，非解非缠。
灵通应物，常在目前。目前无物，无物宛然。不劳智鉴，体自虚玄。
念起念灭，前后无别。后念不生，前念自绝。三世无物，无心无佛。
众生无心，依无心出。分别凡圣，烦恼转盛。计较乖常，求真背正。
双泯对治，湛然明净。不须功巧，守婴儿行。惺惺了知，见网转弥。
寂寂无见，暗室不移。惺惺无妄，寂寂明亮。万象常真，森罗一相。
去来坐立，一切莫执。决定无方，谁为出入。无合无散，不迟不疾。
明寂自然，不可言及。心无异心，不断贪淫。性空自离，任运浮沉。
非清非浊，非浅非深。本来非古，见在非今。见在无住，见在本心。
本来不存，本来即今。菩提本有，不须用守。烦恼本无，不须用除。
灵知自照，万法归如。无归无受，绝观忘守。四德不生，三身本有。
六根对境，分别非识。一心无妄，万缘调直。心性本齐，同居不携。
无心顺物，随处幽栖。觉由不觉，即觉无觉。得失两边，谁论好恶。
一切有为，本无造作。知心不心，无病无药。迷时舍事，悟罢非异。
本无可取，今何用弃。谓有魔兴，言空象备。莫灭凡情，唯教息意。
意无心灭，心无行绝。不用证空，自然明彻。灭尽生死，冥心入理。
开目见相，心随境起。心外无境，境外无心。将心灭境，彼此由侵。
心寂境如，不遣不拘。境随心灭，心随境无。两处不生，寂静虚明。
菩提影现，心水常清。德性如愚，不立亲疏。宠辱不变，不择所居。
诸缘顿息，一切不忆。永日如夜，永夜如日。外似顽嚣，内心虚真。
对境不动，有力大人。无人无见，无见常现。通达一切，未尝不遍。
思维转昏，迷乱精魂。将心止动，转止转奔。万法无所，唯有一门。
不入不出，非静非喧。声闻缘觉，智不能论。实无一物，妙智独存。
本际虚冲，非心所穷。正觉无觉，真空不空。三世诸佛，皆乘此宗。
此宗毫末，沙界含容。一切莫顾，安心无处。无处安心，虚明自露。
寂静不生，放旷纵横。所作无滞，去住皆平。慧日寂寂，定光明明。
照无相苑，朗涅盘城。诸缘忘毕，诠神定质。不起法座，安眠虚室。
乐道恬然，优游真实。无为无得，依无自出。四等六度，同一乘路。
心若不生，法无差互。知生无生，现前常住。智者方知，非言诠悟。
无山
许月卿六（宋代）

无山平野云天阔，有月高楼烟水微。
渴睡车中莺一啭，愁吟路上蝶双飞。
五日左顺门赐金织云雁纻丝绯袍
程敏政（明代）

君王将出事郊祈，朝罢金门召赐绯。手奉印缄鹓作序，胸盘云锦雁交飞。

五紽但拟赓周咏，一字何能补舜衣。明日斋宫同入拜，圜丘春日烂相辉。
贺司马君实何济川得宠公炭
刘敞（宋代）

上府爱才天下闻，两君素出将军门。欲正大冶慰民望，豫排寒军作春温。

不烦束缊资游说，聊复游贤报国恩。自笑野人卧穷巷，负暄方拟献天阍。
一钱行赠林茂之
吴嘉纪（清代）

先生春秋八十五，芒鞋重踏扬州土。故交但有丘茔存，白杨摧尽留枯根。

昔游倏过五十载，江山宛然人代改。满地干戈杜老贫，囊底徒馀一钱在。

桃花李花三月天，同君扶杖上渔船。谁家酒垆可赊饮，一钱先与人传看。

酒人睇视皆垂泪，乃是先朝万历钱。
雨后汉江大涨放舟东下怅然赋此
陈履（明代）

汉水连天巴蜀来，幽怀渺渺迥难裁。居人门向波间出，客子船难树杪回。

意懒自多浮海兴，时危谁是济川才。为看河洛千年事，鼓角西风思转哀。
立春后休沐
包佶（唐代）

心与青春背，新年亦掩扉。渐穷无相学，惟避不材讥。

积病攻难愈，衔恩报转微。定知书课日，优诏许辞归。
敬题濂溪先生书堂二首
柴中行（宋代）

出城三四里，矫首惬遐观。
顿觉市声绝，忻从天宇宽。
康山书几净，湓浦砚泓寒。
一诵爱莲说，尘埃百不干。
七夕
洪咨夔（宋代）

好个牵牛织女天，凄其独夜不成眠。
柳家细婢何能问，太尉粗人祗自怜。
比翼难磨终古恨，妩眉未了宿生缘。
新凉如水谁消得，平等天公也解偏。
游东西岩
苏轼（宋代）

谢公含雅量，世运属艰难。况复情所钟，感概萃中年。

正赖丝与竹，陶写有馀欢。尝恐儿辈觉，坐令高趣阑。

独携缥缈人，来上东西山。放怀事物外，徙倚弄云泉。

一旦功业成，管、蔡复流言。慷慨桓野王，哀歌和清弹。

挽须起流涕，始知使君贤。意长日月促，卧病已辛酸。

恸哭西州门，往驾那复还。空馀行乐处，古木昏苍烟。
贺新郎·白湖吟榭第一集赋湖堤新栽春柳
姚燮（清代）

嫩绿毵毵袅。蓦楼头、天涯望眼，被伊遮了。客梦去年驮马过，一被一湾芳草。已难遣、露凉天晓。不信东君还多事，把江南、愁样潜分到。便听有，鹧鸪叫。
黛深螺浅知多少。有盈盈、腰塘儿女，相怜娇小。隔水疏影三两店，一桁青山平靠。且莫怪、红帘挂早。要待春深风絮落，看蘋花、影里横斜照。烟断处，出纡棹。
过东林寺
梁元柱（明代）

岂为名山客自南，云门万里曲空潭。峰头老去乎还五，溪上刚空者又三。

清罄灵泉堪小定，松声山色足禅贪。即看策马疲前路，此地还消一剧谈。
巳上人茅斋
杜甫（唐代）

巳公茅屋下，可以赋新诗。
枕簟入林僻，茶瓜留客迟。
江莲摇白羽，天棘蔓青丝。
空忝许询辈，难酬支遁词。
用韵答厉辅卿二首
洪咨夔（宋代）

南北锦一住，东西岩屡登。
报春梅有信，送酒鹊无凭。
之子能相过，诗名不浪称。
漉冰烹小凤，爽思为渠增。
次韵尧明如皋道中五首 其四
吕本中（宋代）

醉别江南久未还，至今犹梦雨馀山。少留白发三千丈，胜取黄金十二镮。
阴字亭
熊鉌（元代）

涌翠岂兰亭，唐峰非山阴。一渠疏曲水，四野成茂林。

对此坐叹息，超然起遐心。当年诸王集，幽情畅登临。

虚旷非远识，绝胜名利襟。近代翁李游，至理穷高深。

云何夸毗子，清谈且骎骎。抗志有近远，抚事无古今。

此日复何日，有酒始酌斟。援琴不敢发，谁欤为知音。
再次登南山仰天池韵
茅大方（明代）

一上终南望眼空，长安景物画图中。
花间莺避春城仗，林杪僧归晚寺钟。
渭水东流来鸟鼠，吴山西下走蛟龙。
我生自信通仙骨，便欲同乘列子风。
捣衣
沈宇（唐代）

日暮远天青，霜风入后庭。洞房寒未掩，砧杵夜泠泠。
去昌化县西四十里留宿陈东鲁南楼
汪莘（宋代）

碧玉山中白玉溪，武陵村落午时鸡。
南楼一觉春宵雨，夹路桃花送马蹄。
读潘阆再过钱塘一绝
韦骧（宋代）

昔年潘阆足诗情，曾过钱塘眼暂明。今日天涯闻此句，无穷乡思逐江声。
次和区几蘧大参席上之作
黄士俊（明代）

暮倚云林第几峰，霜天如水蘸芙蓉。萧骚畅饮偏宜月，慷慨舒怀共听松。

阃外只今须燕颔，师中何日静狼烽。凭君素抱匡时略。

借箸樽前意转浓。
周祀五帝歌 赤帝云门舞
庾信（南北朝）

招摇指午。
对南宫。
日月相会。
实沉中。
离光布政。
动温风。
纯阳之月。
乐炎精。
赤雀丹书。
飞送迎。
朱弦绛鼓。
罄虔诚。
万物含养。
各长生。
书怀
盛明远（宋代）

溪出行自得，松竹最相知。
避世逢天宝，编年问义熙。
鸟驯时傍户，婢小亦吟诗。
薇蕨秋来少，香生芋熟时。
浔阳馆边泛小舟夷犹沙浦中遇翟伟大舟过
董嗣杲（宋代）

沽来官亭酒，艳流胜琥珀。
高歌大江上，聊以信所适。
借舟喜逢君，春沙涵润泽。
傍沙得鲜鮰，过似河鲀白。
斫鱠搜姜椒。食枯鄙肴核。
浮阳下峰迅，晚风撼渔碛。
深洲卸帆处，闻角易丧魄。
津吏量水痕，两夜长三尺。
寄僧尚颜
裴说（唐代）

曾居五老峰，所得共谁同。才大天全与，吟精楚欲空。

客来庭减日，鸟过竹生风。早晚摇轻拂，重归瀑布中。
燕归梁
史达祖（宋代）

独卧秋窗桂未香。怕雨点飘凉。玉人只在楚云傍。也著泪、过昏黄。

西风今夜梧桐冷，断无梦、到鸳鸯。秋钲二十五声长。请各自，奈思量。
清明日舟次吴门
方岳（宋代）

篷窗恰受夕阳明，杨柳梨花半月程。
老去不知寒食近，一篙烟水载春行。
庄居值雨偶得十诗示秦处度 其八
李之仪（宋代）

不返故乡义，何妨陆子居。昔游既有约，是岂人所图。

我尝邀此卜，蹭蹬不自如。凭将一掬泪，聊寄夜台书。
清平乐 曲径
庄棫（清代）

回廊一一。径窄衣衫逼。飞燕穿将帘子入。犹认寻常巷陌。

柳丝将绾春情。一池浅涨浮萍。池上莫教回首，杜鹃低唤声声。
中和乐九章。歌明堂第二
卢照邻（唐代）

穆穆圣皇，雍雍明堂。左平右墄，上圆下方。

调均风雨，制度阴阳。四窗八达，五室九房。

南通夏火，西瞰秋霜。天子临御，万玉锵锵。
佛顶菊
史铸（宋代）

篱畔光明缘底盛，秋来千百化身多。露栖不必醍醐灌，雨沐何烦手掌摩。
玉照堂观梅二十首
张镃（宋代）

风调花常逐岁新，苦惭诗思只陈陈。
吟成不敢分明举，生怕渠知鄙薄人。
临江仙 廿一史弹词第七段说隋唐开场词
杨慎（明代）

一片残山并剩水，年年虎斗龙争。秦宫汉苑晋家茔。

川原流恨血，毛发凛威灵。

白首诗人闲驻马，感时怀古伤情。战场田地好宽平。

前人将不去，留与后人耕。
薄游叹
方回（元代）

薄游庾公楼，俯仰三十载。
触目昔人非，惟有庐山在。
巴峡挟洞庭，彭蠡在沧海。
奔涛何时休，故道终不改。
翩舟事如昨，缁鬓忽已皠。
俗隘路方棘，体病气未馁。
春尽困旅琐，此意果谁待。
欲见湘南人，问之以兰茝。
川途恐寇暴，徒御鲜资贿。
危阳日九回，山茹且归采。
次韵卢监
方岳（宋代）

兰亭人寂几何年，著我糟丘亦冗员。寻访雪溪无酒债，主张禊帖有诗权。

千岩秀处书如堵，五月凉时藕似船。只么拍浮真足矣，底须妄想到花边。
杏花
温庭筠（唐代）

红花初绽雪花繁，重叠高低满小园。正见盛时犹怅望，

岂堪开处已缤翻。情为世累诗千首，醉是吾乡酒一樽。

杳杳艳歌春日午，出墙何处隔朱门。
再和
孙应时（宋代）

此生只合饮无何，懒读丹经学按摩。得失塞翁无定在，浊清渔父有遗歌。

蛟龙快意生云雨，鱼鸟全身避网罗。万事忘言君会否，月明来共舞婆娑。
奉和立春日内出彩花树应制（一作人日大明宫应制）
刘宪（唐代）

禁苑韶年此日归，东郊道上转青旂。柳色梅芳何处所，

风前雪青觅芳菲。开冰池内鱼新跃，剪彩花间燕始飞。

欲识王游布阳气，为观天藻竞春晖。
元日得雪三日立春
刘一止（宋代）

斗柄御山晓直寅，夜闻笳鼓又迎春。尚欣穷腊酬三白，更荐嘉蔬继五辛。

鸠杖多情扶我老，琪花有意为谁新。甲兵不用银河洗，始觉今年一笑真。
横路林少皋挽词
林亦之（宋代）

十年骑马画桥归，长记朱楼傍水湄。
今日悲吟想君屋，一如骑马十年时。
寄襄阳观徐师
宋祁（宋代）

日夕高阳釂羽杯，琳房岑寂外尘埃。
山庭桂老幽人住，天陆星翻处士回。
珍树暝猿侵户啸，碧潭仙菊照窗开。
箕风动地云罗阔，谁伴凌空御寇来。
题刘羲叟著作泽州园亭
刘攽（宋代）

王屋连太行，重关束其左。自古悲摧轮，多君识高卧。

凿泉深百尺，养竹成万个。诗书满高屋，谈笑惊四座。

人常求赢馀，世每敝名货。看君逍遥风，陶阮不远过。
挽戴主簿
刘宰（宋代）

妙年笔势已飞扬，便合收功翰墨场。
黄甲未容登上第，青衫聊墨慰高堂。
一同簿领棠犹在，三迳归来菊未荒。
下榻忍思畴昔事，送车空忆水云乡。
赠地官大夫丹山子赵君迁曲靖太守诗
湛若水（明代）

钟山郁苍苍，依佩丽且光。侯今万里去，谁与予翱翔。

君心江月白，我念滇云长。云龙乘大泽，油然生霈雱。

西郊久不雨，帝念施远方。柔远以能迩，此道自虞唐。

忆昔江门游，圣途共相将。一日期千里，衰老未升堂。

各自笃初敬，之夷不可忘。
绛守居园池
契玉立（元代）

绛邑旧名藩，牧守优鸿儒。逶迤山水中，旷达园池居。

雄并历晋魏，揖让隆唐虞。世远民俗漓，讼剧古道疏。

环列多馆墅，莽苍变丘墟。惨恻岁年深，牢落兵烬馀。

洄涟复亭构，花萼悬堂虚。祓禊引流觞，宾筵闻鼓竽。

锦香缀径溪，琅玕绕庭除。公暇寡接交，游观足清娱。

缅怀前哲人，冠盖秉钧枢。遗爱勒琬琰，清风生坐隅。

卉木均雨露，薮泽乐禽鱼。端来濯尘缨，咏歌登舞雩。

夕阳明翠巘，秋色淡红蕖。乡关动离思，云烟隔荒芜。

绣斧倦行羁，霜日烈修途。故园有松菊，盍用还菑畬。
黄州快哉亭记
苏辙（宋代）

江出西陵，始得平地，其流奔放肆大。南合沅、湘 ，北合汉沔，其势益张。至于赤壁之下，波流浸灌，与海相若。清河张君梦得谪居齐安，即其庐之西南为亭，以览观江流之胜，而余兄子瞻名之曰“快哉”。

盖亭之所见，南北百里，东西一舍。涛澜汹涌，风云开阖。昼则舟楫出没于其前，夜则鱼龙悲啸于其下。变化倏忽，动心骇目，不可久视。今乃得玩之几席之上，举目而足。西望武昌诸山，冈陵起伏，草木行列，烟消日出。渔夫樵父之舍，皆可指数。此其所以为“快哉”者也。至于长洲之滨，故城之墟。曹孟德、孙仲谋之所睥睨，周瑜、陆逊之所骋骛。其流风遗迹，亦足以称快世俗。

昔楚襄王从宋玉、景差于兰台之宫，有风飒然至者，王披襟当之，曰：“快哉此风！寡人所与庶人共者耶？”宋玉曰：“此独大王之雄风耳，庶人安得共之！”玉之言盖有讽焉。夫风无雌雄之异，而人有遇，不遇之变；楚王之所以为乐，与庶人之所以为忧，此则人之变也，而风何与焉？士生于世，使其中不自得，将何往而非病？使其中坦然，不以物伤性，将何适而非快？

今张君不以谪为患，窃会计之余功，而自放山水之间，此其中宜有以过人者。将蓬户瓮牖无所不快；而况乎濯长江之清流，揖西山之白云 ，穷耳目之胜以自适也哉！不然，连山绝壑，长林古木，振之以清风，照之以明月，此皆骚人思士之所以悲伤憔悴而不能胜者，乌睹其为快也哉！

元丰六年十一月朔日，赵郡苏辙记。
馆廷实进士于白沙社率尔成章兼呈丁明府
陈献章（明代）

坛有青松埭有花，烟笼寒水月笼沙。人间何处堪栖凤，岁次今年正属蛇。

树杪看山横半面，水边寻路入三叉。高轩若肯终年住，应没閒愁上鬓华。
游烟霞洞赠学信长老
俞明震（清代）

檐角挂钱江，掉头失西湖。意识远始明，近山转模糊。

入洞探雨远，结屋通云衢。老僧不说佛，清与山同臞。

了知众生性，料理食与居。精神到盐豉，土木神工俱。

移坐得山情，留客锄春蔬。我佛至悲苦，度世愿已虚。

师能解世法，但取近者娱。耳中万松声，味之成笙竽。

他山自晴雨，吾归寻敝庐。
慢卷绸（双调）
柳永（宋代）

闲窗烛暗，孤帏夜永，欹枕难成寐。细屈指寻思，旧事前欢，都来寐尽，平生深意。到得如今，万般追悔。空只添憔悴。对好景良辰，皱著眉儿，成甚滋味。

红茵翠被。当时事、一一堪垂泪。怎生得依前，似恁偎香倚暖，抱著日高犹睡。算得伊家，也应随分，烦恼心儿里。又争似从前，淡淡相看，免恁牵系。
楚宫
李商隐（唐代）

复壁交青琐，重帘挂紫绳。如何一柱观，不碍九枝灯。

扇薄常规月，钗斜只镂冰。歌成犹未唱，秦火入夷陵。
芦
萧崱（宋代）

江客因贫识荻芽，一清鏖退杂鱼暇。
烧来味挟蠔边雨，掘得身离雁外沙。
春馔且供行釜菜，秋妆莫管钓舡花。
食根思到萧骚叶，痕感边声咽戍笳。
次韵答荆南王君行见寄七首 其三
项安世（宋代）

我来不饮粤山酒，三百五十九日斋。先生付我一大事，正恐乘醉著青鞋。
真觉寺访蔡上人
潘音（元代）

为寻支遁扣禅关，趺坐观空出宇寰。净土无尘劳白拂，天花如雨落青山。

龙皈宝座香云满，鸽绕经台佛日閒。谁谓陶潜偏嗜酒，从今莲社未应还。
眼儿媚 咏兰
涂莹（清代）

乌盆瓦缶素花新。芳草结为邻。潇湘九畹，汀州丛箭，满室香匀。

芬芳一缕心脾沁。好梦几时徵。姗姗来也，丹心著露，粉蕊含春。
真穆吕公挽词二首
苏辙（宋代）

全齐开故国，清庙飨元功。
德业真无忝，勋名但未充。
边防推信真，社稷倚勤忠。
不作司徒贵，何惭郑武公。
风俗非平昔，贤豪弃此时。
新阡长宿草，行路拜丰碑。
真术遐方记，嘉猷信史知。
悲凉哭坟客，不为受恩私。
枫桥寺
俞桂（宋代）

湖水相连月照天，雁声嘹呖搅人眠。
昔年曾到枫桥宿，石岸傍边系小船。
题赵希贤所藏墨竹
仇远（元代）

一竿千百叶，凤尾翠交加。
曾向仙坛种，和风扫落花。
赋得草色遥看近却无
弘历（清代）

极目芳郊绿渐萌，轻烟细雨若为情。却输书带萦窗细，暂借波纹贴地平。

通野望来犹荏苒，停鞭觅得未分明。漫言春色曾无定，万有都从个里生。
午睡
陆游（宋代）

梅黄雨足喜初晴，投枕华胥梦已成。
帐底香云凝未散，手中书卷堕无声。
簟纹似水飞蝇避，鼻息如雷稚子惊。
痴腹便便竟何有？已将嘲弄付诸生。
下天竺古镜法师画像赞
释居简（宋代）

伽黎拥肩，不舍夜旦。革履梏足，炎熇不跣。迹迩世相，而不动不退。

心惟玄奥，则唯止唯观。四辩涌兮澜翻，四筵拥兮冰泮。

特旨住山，灵山未散。洗旧讲榻，萎花新换。至于戒香逆风，腾播林野。

吾尝比之波利质多罗天树花，此之谓也。
次答熊去非七夕遇雨见候 其五
陈普（宋代）

空言未深切，聊可烛朦胧。好辩若无益，庶以雷群聋。

群仙去已久，吾侪当嗣功。
赠何明府
赵湘（宋代）

陶家宜寂寞，多醉复多才。
锁印秋山入，移琴夜雨来。
试茶还扫叶，买树亦和苔。
妙句邻僧乞，仍闻得药回。
竹溪直院盛称起予草堂诗之善暇日览之多有可
刘克庄（宋代）

不为刘郎屈，萧然钓远汀。
当时无此客，其象见于星。
龙衮思同学，羊裘谒广庭。
九行仰黄道，一曜动青冥。
帝座容伸足，云台肯绘形。
少微非大隐，光彩谩荧荧。
跋晋王大令保母帖
周密（宋代）

王郎擅风流，笔墨美无度。残砖与断刻，亦有神物护。

埋光八百与，复出疑有数。伟哉羲献迹，并见山阴路。

抗衡丙舍帖，突过黄初赋。景师与阳朔，漶漫不足数。

要须中山石，乃可与之伍。十行百馀字，一一生媚妩。

家鸡与野鹜，此论吾不取。佳处将无同，閟妙未易语。

我贫乃嗜此，字字若可煮。不知何物媪，托此传万古。

却怪玉匣书，反累昭陵土。
君明出留题吴江诗次韵
程俱（宋代）

包山水脉通西垠，森然林屋开东晨。飞仙下视三万顷，岂异滴水陶家轮。

时时馀浸被吴楚，赤子■■哀漂沦。松江一支东入海，海道今者皆扬尘。

遂令洪波洄不吐，禹迹莫辨伪与真。滔滔利往桥下水，省照黄绶孤吟身。

月轮行空万籁息，尚记此境清无伦。当时苦恨无好句，空负岁月临江津。

得公新诗妙入理，羊酪敢方千里莼。公言慎勿作境会，取舍过咎由来均。
杏花初开书此遣兴
傅圭（明代）

春到年年醉习家，閒将野意向人誇。东风报道清明近，扶病犹能看杏花。
石城乐 其二
戴移孝（清代）

雨落不上天，瓶坠已入井。还欢金错刀，割断辘轳绠。
红棉寺次韵
潭溥（清代）

载酒茱萸合，寻山粤秀开。海光浮地出，秋气并云来。

烽火连边徼，艰危忆将才。徘徊寺前路，落日满蒿莱。
平时兄弟间十三章四句送定叟弟之官桂林
张栻（宋代）

岭海坐清静，府公金玉姿。
幕府省文书，简编可委蛇。
方蕙岩常簿二首 其一
释元肇（宋代）

名教非无乐，何缘事上眉。不闲因接物，先老为忧时。

两郡垂棠荫，东园长桂枝。用公浑未尽，一世有馀悲。
德元盛暑中观刈稻憩于茂林间爱其繁密因加芟治名曰绿阴轩以诗相示戏为作此
刘才邵（宋代）

焦先但作蜗牛庐，真与蜗牛壳相似。当时虽省营筑劳，把茅盖头已多事。

珏溪樵客意高远，几欲巢居如上古。茂林深处即幽居，树作檐楹根作础。

经始全资木居士，竹夫人来共胥宇。删繁聊藉刈禾镰，补罅不须修月斧。

山中熊馆作比邻，梦里蚁城真别墅。葱帐不容逋客归，药房闲咏骚人语。

月钩斜挂褰云箔，霞绮高长当朱户。瑶砌无尘透晓霜，珠帘隔雾连天雨。

洞门虽开亦非开，当空凿出高崔嵬。凭虚公子见之喜，便约亡是公同来。

更容明月作不速，宾主谈辩声如雷。画空题诗记真赏，要与幽人作榜样。

是中无欠亦无馀，一任傍人说半藏。莫言基址真牢固，夜半负之人莫悟。

玉川胆怯不须论，觑著地皮捲不去。须防毗耶无垢师，擎向手中便进步。

要当石头具道眼，本自无来今不住。饶他百倍有神通，到此一筹无用处。
梦保母如儿时
姚勉（宋代）

忆昔儿时衣百花，阿母扶我上戏车。
两岁读书未离戏，书罢寻戏犹归家。
年方十三失阿保，弱冠慈母仙去早。
只今堂上独灵椿，念及庭萱怨露草。
夜来忽梦如儿年，阿保携抱慈母怜。
人生安得常童颠，只作婴儿啼母前。
偶书呈王修竹
黄庚（元代）

琴心不复寄松萝，贺鉴湖边水自波。
晚节黄花秋思淡，夕阳红树客愁多。
何时归鹤招丁令，有意逃渔侣志和。
不管白头乌帽落，西风一曲付狂歌。
酬杨八庶子喜韩吴兴与余同迁见赠（依本韵次用）
刘禹锡（唐代）

早遇圣明朝，雁行登九霄。文轻傅武仲，酒逼盖宽饶。

舍矢同瞻傅，当筵共赛枭。琢磨三益重，唱和五音调。

台柏烟常起，池荷香暗飘。星文辞北极，旗影度东辽。

直道由来黜，浮名岂敢要。三湘与百越，雨散又云摇。

远守惭侯籍，征还荷诏条。悴容唯舌在，别恨几魂销。

满眼悲陈事，逢人少旧僚。烟霞为老伴，蒲柳任先凋。

虎绶悬新印，龙舼理去桡。断肠天北郡，携手洛阳桥。

幢盖今虽贵，弓旌会见招。其如草玄客，空宇久寥寥。
谢杨都官见惠锦鸡
陈舜俞（宋代）

珍禽流品可褒题，天与文章五色齐。
羽翮已堪攀凤翼，稻粱争色在鸡栖。
应思旧侣雌雄舞，耻学凡群旦暮啼。
好向彩衣堂下养，名郎从此乐持齎。
杂兴
张镃（宋代）

汉代嘉唐虞，欲以儒理国。
公孙谈治道，纯驳互失得。
广大语尤害，开边心莫极。
无怪淮南谋，日夜惮汲直。
东阁礼诸贤，脱粟自为食。
俗公此自文，后世有真识。
石遗出示俶玉别诗次韵奉柬即送石遗行
陈宝琛（清代）

连床旋临分，解襆才几日。却持郊岛心，闯入浣花室。

七年积危苦，破涕对抱膝。维摩元不病，说法爱问疾。

劳歌和复赓，身世谁得逸？故知别后思，四海子由一。

老刊繁艳尽，情缛语弥质。山斋伫篮舆，留约待取必。

怀哉发五噫，行矣崇四术！
次韵师浑甫
王灼（宋代）

春愁早觉费驱除，青酒何人赠百壶。
投老残年无处著，只堪脱帽见霜颅。
绩溪道中三首
崔鶠（宋代）

摐摐名木列千兵，风雨斜来卷旆旌。
愁倚寺门南下望，水烟不见小桥横。
竹溪
释普济（宋代）

漱石穿崖落落，随流截流自瞒。穷到不知源处，风枝雨叶萧然。
从游天中寺应令诗
沈炯（南北朝）

福界新开划，名僧共下筵。杨枝生拱树，锡杖咒飞泉。

石座应朝讲，山龛拟夜禅。当非舍卫国，卖地取金钱。
宝公塔
曾极（宋代）

六帝园陵堕劫灰，独馀灵骨葬崔嵬。行人指点云间鹤，唤得齐梁一梦回。
游老君洞
张说（唐代）

枕漱鑱鍼泉石肓，登临又刮山川目。
太清飞出离宫景，平地分为散仙福。
知津有赖大夫松，避道尤勤居士木。
层峦破晓霞散绮，断岩涵空雾披縠。
界远都归粟粒藏，脉近宁劳杖头缩。
不愁风引轻舟却，更喜村通小径曲。
妙含道德五千余，迥出洞天三十六。
青牛税驾从懒卧，宝猊回拱长蹲伏。
犹余砥室灿金星，安用柔宗扶玉局。
岩前日月自朝夕阳，物外乾坤岂寒燠。
蛇灵必化第须时，豹隐唯邻聊协卜。
共知容与乐无限，谁想绪余善非独。
两柱擎天寿八荒，一水为霖登百谷。
深嗟晚到偿畴昔，争忍疎游逾信宿。
痴儿浪作谢鲲图，坐进因明天下谷。
和袭美重送圆载上人归日本国
陆龟蒙（唐代）

老思东极旧岩扉，却待秋风泛舶归。晓梵阳乌当石磬，

夜禅阴火照田衣。见翻经论多盈箧，亲植杉松大几围。

遥想到时思魏阙，只应遥拜望斜晖。
金缕曲 其一 药阶桂舟叔客醴陵书后附寄
赵庆熹（清代）

又近中秋矣。向青天，可怜负却，团团月子。丛桂小山花已发，眼底人俱千里。

引无数、别离滋味。燕子飞来飞又去，认条条、古巷红灯谜。

去年事，我犹记。

故园无恙西风里。总负他、六桥烟柳，花天酒地。愁煞阿咸空四壁，难把家常话起。

只报道、平安而已。弹铗不堪重乞食，走天涯、又乏江湖技。

诗酒耳，问何济。
即事五首 其五
吕陶（宋代）

岣嵝数峰秀胜，潇湘万顷清深。云雨有时变化，风涛莫测浮沈。
虞美人·春山拂拂横秋水
冯延巳（五代）

春风拂拂横秋水，掩映遥相对。只知长坐碧窗期，谁信东风吹散彩云飞。
银屏梦与飞鸾远，只有珠帘卷。杨花零落月溶溶，尘掩玉筝弦柱画堂空。
和张器先十绝
杨万里（宋代）

我自穷愁坐缀文，何堪见子可怜生？
两穷政好同诗社，一战犹须债酒兵。
演雅六言二首
杨万里（宋代）

觳觫受田百亩，蛮触有宅一区。
蚍蜉戒之在斗，蝇蚋寔繁在徒。
游葆真池上
陈与义（宋代）

墙厚不盈咫，人间隔蓬莱。
高柳唤客游，我辈御风来。
坐久落日尽，澹澹池光开。
白云行水中，一笑三徘徊。
鸭儿轻岁月，不受急景催。
试作弄篙惊，徐去首不回。
无心与境接，偶遇信悠哉。
再来知何似，有句端难裁。
飓风二绝句 其二
李纲（宋代）

云气飘扬万马驰，占风先有土人知。飞沙拔木浑闲事，祗怕山园损荔枝。
解舟上饶明晖阁前
杨万里（宋代）

玉水风船擘岸开，一帆飞到雨花台。
思量饶歙山溪路，梦里征行也莫来。
咏史上·刘歆
陈普（宋代）

秀国师公雄大夫，梓枝何用叹扶疏。
刘歆父子无瓜葛，何怪昌言毁仲舒。
送马伯庸御史奉使河西八首 其一
袁桷（元代）

青琐倦迂散，执辔踰关河。黄流何奔倾，积石何嵯峨。

承诏抚疲何，惊乌在林柯。沙场有冻骨，野亩无遗禾。

日夕寒云聚，宿燐明岩阿。访俗感素心，因之聆咏歌。
前在海上见会稽徐僧佣所作《九老》诗，意警词练，因仿为之，并限其韵 其七 老仆
殷葆诚（清代）

头童齿豁额添纹，家事由来赖处分。剩有馀生酬少主，惯从老婢话前闻。

职司管钥宵忘倦，粪扫庭园晓更勤。犬马年衰筋力减，勉供驱策讽同群。
雪销
薛季宣（宋代）

旬浃雨银花，山林尽绮罗。东风云气减，南纪日光和。

皓皓污应易，涓涓滴转多。冰生又冰释，天道竟如何。
再次韵崧老见和之作时传春秋集传又欲借易说故篇中及之
李纲（宋代）

胡尘暗中原，河洛皆穹庐。衣冠竞南渡，故国靡复馀。

襄陵大岳竞，亦尔困征涂。颠沛不忘道，呻吟曳长裾。

如公巨川舟，岂止清庙瑚。愧我正羁束，未能踵汉疏。

幸然声气同，鸣凤栖必梧。褰裳思琢磨，道阻不得俱。

已从借麟经，更欲窥羲书。庶或晚闻道，洗心复其初。

湘沅骚人乡，兰芷今岂无。回风摇蕙草，叹息空幽居。
草木杂咏五首·楠
宋祁（宋代）

童童挺十寻，一盖摩空绿。
斜月碍枝回，凉烟附叶宿。
拙斧无妄加，要经匠者目。
鹊桥仙（居厚弟生日）
刘克庄（宋代）

俱登瀛馆，俱还洛社，各自健如黄犊。不消外监与留台，也不要、嵩山崇福。

我如原父，君如贡父，且把汉书重读。韩公当局等闲过，又看到、温公当局。
大酺 七夕坐客大合乐漫赋
陈维崧（清代）

历历银飙帘外落，又是一番节序。今宵停宝杼，正南部烟花，西风牛女。

端正窥帘，轻狂换盏，多少良俦俊侣。有白发何戡，青春张绪，流商刻羽。

渐露湿瓜筵，月穿针孔，纱幮无暑。醉摇栀子树。是郁金堂后西偏路。

谁知道、三生杜牧，前度刘郎，重来还到听歌处。钿盒一朝分，记不起、长生私语。

算此际、情偏苦。离多会少，岂独天边河鼓。客且歌完金缕。
秋夜宿重本上人院
李频（唐代）

却忆凉堂坐，明河几度流。安禅逢小暑，抱疾入高秋。

水国曾重讲，云林半旧游。此来看月落，还似道相求。
小桃红 送独醉先生归钱唐
李符（清代）

薇省闲庭院。吟屐多寻遍。双鹤飞来，雪衣如鬓，登临偏健。

数春花才到、五株桃，已新词成卷。

艇子江头唤。别酒杯中劝。闻道幽居，轩窗开处，越山都见。

待归时一棹、访诗翁，话锁澜桥畔。
水调歌头 补寿何诗孙舍人五十。时君将乞郡，余亦将游岭南矣
程颂万（清代）

百岁子强半，万里我能来。长安九衢车马，宫阙倚天开。

君独立乎人海，日日狂书古画，买醉向长街。却惹儿童笑，脱帽过丰台。

我行矣，为君寿，掌中杯。檐桃渐熟，门外空复有黄埃。

待访南都佳丽，撷取东方花实，作郡亦雄哉。定有好诗句，寄与岭头梅。
题高庙宸翰
程公许（宋代）

古锦囊开两轴书，宸奎腾采动山墟。
能令使者分王命，相见中兴似国初。
九鼎可为宗社重，万年谁谓草茅疏。
袭藏何但专家宝，汗简他年或作诸。
句
洪迈（宋代）

愿储医国三年艾，不博江心百鍊铜。
山居四十首 其七
栯堂（元代）

千年明镜忽生尘，逐妄迷真岂有因。海上刻舟求剑客，市中当昼攫金人。

万牛难挽清风转，两曜偏催白发新。此事知音古来少，碧天无际地无垠。
霜
杨万里（宋代）

天欲吹霜不作难，连霄也费许多寒。
新装琼甲为蔬甲，仍化朱栏作玉栏。
赠孔汝锡
薛蕙（明代）

河清非难俟，鸣鸟亦易闻。伤哉独立者，异代无同群。

调钟欲谁须，献玉秪自勤。士为知己死，古人岂徒云。

我生信多幸，激赏遇夫君。清襟似渊彻，妙论若兰薰。

寂灭契玄理，英华包艺文。方欣暂晤对，遽怆远乖分。

迢迢长安日，杳杳大梁云。预愁梦中路，举目空氤氲。
感旧四首·其一
黄景仁（清代）

大道青楼望不遮，年时系马醉流霞。
风前带是同心结，杯底人如解语花。
下杜城边南北路，上阑门外去来车。
匆匆觉得扬州梦，检点闲愁在鬓华。
戏效屏山书斋十咏
刘克庄（宋代）

工师将考室，何止大为杗。
搘案虽微用，由来寸有长。
送池州诸化士四首 其一
饶节（宋代）

禅家妙用似孙吴，奇正相生非一途。若见施银甘行者，须教红焰起冰壶。
题傅青主为阎古古画松
孙云锦（清代）

呜呼凤陵，四十万树悲一炬，冬青枝冷啼秋雨。一木难支大厦倾，三蘖空伤奈何计。

列朝培植三百年，故力百木余苍烟。伊谁放笔为直干，托根无地其天全。

半死半生僵复起，真气郁勃犹满纸。天荒地老不受大夫封，祇疑清风谡谡清入耳，空同泗水想高轨。
韦深道寄苕霅舟中六言五首 其五
周紫芝（宋代）

我作三吴短梦，小安近水茅茨。解养能言鸭子，闲看似酒鹅儿。
古意诗
沈约（南北朝）

挟瑟丛台下，徙倚爱容光。
伫立日已暮，戚戚苦人肠。
露葵已堪摘，淇水未沾裳。
锦衾无独暖，罗衣空自香。
明月虽外照，宁知心内伤？
次韵酬答胡一之
强至（宋代）

六科顿网索豪雄，岩穴贤群为一空。
夫子独沈穷巷底，故人多列要涂中。
志行应在功名早，欲大难为富贵充。
年未平津学晁董，伫观画绣耀江东。
因崔五侍御寄高彭州
杜甫（唐代）

百年已过半，秋至转饥寒。为问彭州牧，何时救急难？
金沙台
苏轼（宋代）

雨後东风渐转和，扣门迁客一经过。
王孙采地空珪璧，长者芳经动薜萝。
正尔谪居怀北阙，聊同笑语说东坡。
山林台阁原无异，促席论心酌叵罗。
鲁陈城
陈诚（明代）

楚水秦川过几重，柳中城里遇春风。花凝红杏胭脂浅，酒压葡春琥珀浓。

古塞老山晴见雪，孤村僧舍暮闻钟。羌酋举首遵声教，万国车书一大同。
离歌辞五首
徐铉（宋代）

莫折红芳树，但知尽意看。狂风幸无意，那忍折教残。

朝日城南路，旌旗照绿芜。使君何处去，桑下觅罗敷。

事与年俱往，情将分共深。莫惊容鬓改，只是旧时心。

暂别劳相送，佳期愿莫违。朱颜不须老，留取待郎归。

拂匣收珠佩，回灯拭薄妆。莫嫌春夜短，匹似楚襄王。
送勋道人之建安
徐铉（宋代）

下国兵方起，君家义独闻。若为轻世利，归去卧溪云。

挂席冲岚翠，携筇破藓纹。离情似霜叶，江上正纷纷。
题西厢图二十则蝶恋花 初见
李雯（清代）

庭院沉沉春几许。回影东墙，听得花间语。愿作游丝空里住，随人更落香风处。

芳径苔侵么凤履。没个安排，冉冉行云去。转过蔷薇惊翠羽，相思只在旃檀树。
泊舟千亩潭怀陈树滋
沈德潜（清代）

悠悠棹扁舟，泛泛清溪曲。
夕阳淡平林，长空下孤鹜。
村远断人烟，言就芦洲宿。
遥忆忍饥人，日晚餐杞菊。
买马
宋自逊（宋代）

世求骏马事驱驰，我买人间钝马骑。
不是爱他行路稳，好山多处要寻诗。
次韵宁熙中上人姑苏纪游十首 其五 游灵岩
陶宗仪（明代）

灵岩拔起拱诸峰，林壑深幽与昔同。谁念夫差罢敝后，莫逃范蠡计谋中。

弹琴石老菭花紫，响屧廊空夕照红。里叟不谙亡国恨，至今犹说馆娃宫。
归山夜发湖中
许彬（唐代）

广泽去无边，夜程风信偏。疏星遥抵浪，远烧似迎船。

响岳猿相次，翻空雁接连。北归家业就，深处更逾年。
闻时事有感集李四首 其一
邵宝（明代）

松柏本孤直，翠绿如芙蓉。独立自萧飋，楚山邈千重。

安知天汉上，乘云驾轻鸿。沈叹终永夕，世无洗耳翁。
题观壁诗
胡次焱（宋代）

仙子王僚上九天，山中遗迹尚依然。药炉云冷灰无火，丹井松阴地有泉。

虫篆碑文传万古，鹤鸣华表动千年。我来吊古空惆怅，尘世茫茫几变迁。
古泉新斋对丹枫作
王宠（明代）

纸窗棐几竹间房，一树丹枫倚夕阳。啜尽茶瓯犹不去，野人偏自恋秋光。
贾非熊饯余用其韵
耶律楚材（元代）

銮辔和鸣车指南，廷臣自愧侍龙骖。平生慷慨贞夫一，万里别龙益友三。

老子此行无酒债，故人归计有禅庵。白云野衲皆宗匠，道服因缘好细参。
绿头鸭·体希夷
王吉昌（元代）

体希夷。谷神玄牝为基。气回蹙、三千六百，溯双关、风浪涟漪。绕金城、泥牛拉凤，度玉径、木马参龟。七返归真，九还复命，孕成魂圣瑞烟弥。念般若、不迷三昧，得岸证无为。超真境、红光素艳，出入相随。洞天莹、清微洒落，恣阳魂、轻健风驰。抉神耀、无涯炳辉，总辉开、千古容仪。清净风光，冲虚活计，浩然一点顿无亏。放圣变、通天彻地，珠显露摩尼。如如相、腾腾兀兀，处处瑶池。
入涌泉道中
程师孟（宋代）

小航时过越溪头，当日吴宫事可求。
西子冶容来作饵，伍员忠愤反为雠。
虽无别馆虹蜺带，但有荒台麋鹿游。
高望太湖千万顷，夕阳依旧水东流。
和徐德彰春日杂咏八首 其七
陈完（明代）

胜卖东风富贵春，青衣催坐叠花茵。莺欺皓齿清歌妓，柳妒纤花学舞人。

猩色屏风围孔雀，麝香衾被压麒麟。任教日日如泥醉，不负韶华一度新。
再登翠微亭和同年汤平甫知县二首
周必大（宋代）

相君早日翼天飞，晚落江湖罪以微。
好事一时开翠壁，佳名千古记黄扉。
朝游要及鸦翻树，夕返何妨萤湿衣。
更得汤休奇绝句，后来谁忆谢玄晖。
偈倾一百三十三首
释法薰（宋代）

晷运推移，日南长至。
佛法世法，因行掉臂。
高峰更嘱诸人，第一莫眠冷地。
留题宁川香盖寺壁
韩翃（唐代）

爱远登高尘眼开，为怜萧寺上经台。山川谁识龙蛇蛰，

天地自迎风雨来。柳放寒条秋已老，雁摇孤翼暮空回。

何人会得其中事，又被残花落日催。
再和效颦一首寄后村
林希逸（宋代）

读易伊谁见得真，能见富定不如贫。涪翁但冀天还眼，子厚何求愁化身。

语燕殷勤如话旧，良苗次第又怀新。往来独恨诗差少，便觉江山憔悴人。
客中作
牟融（唐代）

十年江汉客，几度帝京游。迹比风前叶，身如水上鸥。

醉吟愁里月，羞对镜中秋。怅望频回首，西风忆故丘。
次邢台
姚庆恩（清代）

一望旌旗杂戍谯，寒沙莽莽路迢迢。长虹贯日荆轲水，满马悲风豫让桥。

台上黄金能买士，樽前红粉可怜宵。感今抚昔苍凉甚，惟有诗情未寂寥。
纪游一首呈高计使谢庾使
赵汝腾（宋代）

天风吹我到丹青，不觉春华又再经。芝叟采来云冉冉，茶仙尝后水泠泠。

溪山信美琅琊景，宇宙无穷岘首亭。登者固多公不朽，老衰得附凤凰翎。
和刘实之寄生日
黄榦（宋代）

朝来谩与儿曹语，欲看群峰插天宇。
携筇直上君子堂，出门复天东屯去。
东屯田舍翁，邂逅成宾主。
谓予始生朝，杯盘各碁布。
须臾剥啄者为谁，珠玉怀中来举似。
满堂宾客且停杯，看我莲桃罗十数。
感君厚意兴转逸，百斛琼浆当鲸吸。
造物亦何意，万品齐结实。
休论修与短，大是空中色。
但愿双桥茅屋成，款段从君岂终极。
水调歌头·癸卯九月十五日寿朱元晦
陈亮（宋代）

人物从来少，篱菊为谁黄。去年今日，倚楼还是听行藏。未觉霜风无赖，好在月华如水，心事楚天长。讲论参洙泗，杯酒到虞唐。
人未醉，歌宛转，兴悠扬。太平胸次，笑他磊磈欲成狂。且向武夷深处，坐对云烟开敛，逸思入微茫。我欲为君寿，何许得新腔。
次韵周次公
韩淲（宋代）

老怀风雪往来时，山与溪皆合赋诗。又是梅花苦无绪，喜闻七字满篇奇。
上清宫梅同座主閒閒公赋
李献能（金朝）

厌住卢家白玉堂，琳宫潇洒占年芳。光生琪树风霜古，影占银潢月露凉。

物外根株本仙种，世间红紫避严妆。遨头词伯今何逊，一笑诗成字字香。
木犀四首 其三
赵蕃（宋代）

浪说西京斗大花，赤栏青幄五侯家。那知林下馀幽物，雨打风吹不怨嗟。
次韵黄子馀二绝句 其一
王庭圭（宋代）

沈谢曹刘俱一体，风流文彩自难兼。黄香独负无双誉，不管红尘压帽檐。
题陆墉金沙洞居
张祜（唐代）

东溪泉一眼，归卧惬高疏。决水金沙静，梯云石壁虚。

细吟搔短发，深话笑长裾。莫道遗名品，尝闻入洛初。
地炉
许棐（宋代）

穴地为炉了一寒，肉屏毡帐任无缘。晨烧树下沾霜叶，夜煮山头泻月泉。

已借阳和归故絮，更分光焰到残编。百年贫富灰埃尽，荒冢累累野烧边。
以虎臂杖送李任道二首
黄庭坚（宋代）

未衰筋力先扶杖，能救衰年十二三。
八百老彭嗟杖晚，可怜矍铄马征南。
江陵三梦
元稹（唐代）

平生每相梦，不省两相知。况乃幽明隔，梦魂徒尔为。

情知梦无益，非梦见何期。今夕亦何夕，梦君相见时。

依稀旧妆服，晻淡昔容仪。不道间生死，但言将别离。

分张碎针线，襵叠故屏帏。抚稚再三嘱，泪珠千万垂。

嘱云唯此女，自叹总无儿。尚念娇且騃，未禁寒与饥。

君复不憘事，奉身犹脱遗。况有官缚束，安能长顾私。

他人生间别，婢仆多谩欺。君在或有托，出门当付谁。

言罢泣幽噎，我亦涕淋漓。惊悲忽然寤，坐卧若狂痴。

月影半床黑，虫声幽草移。心魂生次第，觉梦久自疑。

寂默深想像，泪下如流澌。百年永已诀，一梦何太悲。

悲君所娇女，弃置不我随。长安远于日，山川云间之。

纵我生羽翼，网罗生絷维。今宵泪零落，半为生别滋。

感君下泉魄，动我临川思。一水不可越，黄泉况无涯。

此怀何由极，此梦何由追。坐见天欲曙，江风吟树枝。

古原三丈穴，深葬一枝琼。崩剥山门坏，烟绵坟草生。

久依荒陇坐，却望远村行。惊觉满床月，风波江上声。

君骨久为土，我心长似灰。百年何处尽，三夜梦中来。

逝水良已矣，行云安在哉。坐看朝日出，众鸟双裴回。
黄士一为余作墨梅效阴何体
刘永之（明代）

朝阳耀白雪，微月照寒泉。玉环承佩结，明珠缀组连。

不愁歌次阕，已向画图传。讵是扬州郭，偏蒙何逊怜。
再赋郡沼双莲三绝
范成大（宋代）

池光阑槛倚斜晖，把酒看花醉不归。
但放鸳鸯相对浴，休惊翡翠一双飞。
偈三首
释宗颐（宋代）

楼外紫金山色秀，门前甘露水声寒。
古槐阴下清风里，试为诸人再指看。
唐昌公主院看花
司空曙（唐代）

遗殿空长闭，乘鸾自不回。至今荒草上，寥落旧花开。
游郭希吕石洞二十咏·药圃
刘过（宋代）

古文不可卖，未觉卖药非。
侵晨荷锄往，暮得芝术归。
苏氏承颜堂
段成己（金朝）

登仙不羡飞双凫，宰官不乐纡金珠。行年四十著綵服，悲啼效作儿声呱。

丈夫岂无四方志，倚闾望望心何如。家国无事寿觞举，慈颜得酒增和舒。

客来草具对客食，杀鸡奉母其贤乎。荣华富贵固所愿，有子能尽如君谟。

至诚不动古未有，悦亲自得神明扶。茁哉冬生孟林笋，圉焉日出姜泉鱼。

古来孝感有如此，今人盖以古为模。尝闻古有色难戒，爱深容色何愉愉。

诗成不觉涕泪俱，尔有母遗伤独无。他年谁作孝友传，请录吾语为君书。
平朔方勒石贺兰山之作 其二
叶梦熊（明代）

黄河洗剑跃双龙，神物由来一偶逢。自古战场羞竖子，不知仙路好相从。
蚕舍
赵汝燧（宋代）

每到蚕时候，村村多闭门。往来断亲党，啼叫禁儿孙。

不惜兼旬力，将图终岁温。殷勤马明祝，灯火谨朝昏。
御阁春帖子
夏竦（宋代）

冰消太液生春水，日上披香积瑞烟。
乔岳告成鸿庆远，垂衣无事永千年。
隐者
赵汝鐩（宋代）

卓庵远入深林去，生怕世人知得处。
四边剩却许多云，重重塞断山前路。
留范景山家闻夜警有作
陈著（宋代）

镫窗坐无寐，吾亦自怜吾。
活在虎狼窟，老犹风雨途。
世情多短气，心事一长吁。
幸有秋成好，仍闻夜警呼。